Lu e Cucri
Lu e Cucri (Lu e Cuccaro Monferrato an italian) a l'é un comun dël Piemont ëd 1.404 abitant , ant la provinsa ëd Lissandria.

Ël pais a resta ai margin orientaj dël Bass Monfrà, afacià an sla pian-a 'd Lissandria sorcà dal Tani.

A l'é stait creà dël 1 fërvé 2019 da la fusion dij doi comun ëd Lu e Cucri .

Stòria 
Ij pais ëd Lu e Cucri a l'han l'un e l'àutr orìgin ant l'Età 'd Mes: a son mënsionà për la prima vira ant n'at ëd l'ann 960 ant ël qual l'imperator Oton I ëd Sassònia a insignìa ai frèj Colomb ëd Cucri la sgnorìa an sij feod ëd Lu e d'àutri eut pais ëd j'anviron. Ël topònim ëd Lu a smìa ch'a peussa derivé dal latin Lucus, valadì bòsch sacrà, o da Lupus, valadì luv. Ël topònim ëd Cucri a l'é atestà tanme Cucharus, derivà da Cuccus, valadì ël cò d'ën brich.  A-i é chi ch'a pensa che la famija dij Colomb ëd Cucri a sìa cola che sécoj pì anans a l'àbia dàit ij natal a Cristòfo Colomb, l'arnomà navigator genoèis. Ai Colomb ëd Cucri a sucedo Manfred ëd Mogeusch e, pì tard, sò frel Aimon, sgnor ëd Vërsèj. Ant un document dël 1116, l’imperator Enrich V ëd Francònia a conced i feod ëd Cucri, Fubin-i, Frassiné e Sele a jë sgnor ëd Bassignan-a, che con j'agn e le spartission arditarie, a l'han peui dàit orìgin a jë signor ëd Cucri. Dal sécol ch'a fa XII Lu a ancamin-a a gòde 'd rifless, dël bon nòm dlë vzin sèntr d'Aussimian al qual a resta lijà. Ij doi pais a intro ant l'òrbita dël Marcheisà ëd Monfrà ma trovandse ant na tèra 'd confin a subisso sovens atach e sachegi da part dij lissandrin, che a sostnìo la Lija Lombarda contra l'imperator Federich I Barbarossa, aleà dël Monfrà. Ant ij sécoj ch'a seguo Lu a l'é anfeodà a vàire famije dë sgnor (j'Abruss ëd Lissandria, jë Spìnola, j'Asiné, jë Scramp e ij Bòba). 

Ël Sinchsent e 'l Sessent a son sécoj ëd gran tribulassion për l'instabilità polìtica ëd la region e ij pais a subisso i sachegi dij Lansichenech dël 1527 e le vicende dle guère 'd sucession dël Monfrà. Dël 1708, an séguit a la Guèra 'd Sucession Ëspagneula e al sucessiv Tratà d'Utrecht, Lu e Cucri a passo ansema a tut ël Monfrà al Ducà 'd Savòja 'd Vitòrio Medeo II, che pì tard a dventa Regn ëd Sardëgna. A la metà dël Setsent, Lu a dven la sede d'ën marcheisà anfeodà a la famija Della Valle-Agnelli Maffei fin a la sopression dij tìtoj feodaj dla Rivolussion fransèisa. D'apress a l'época dla dominassion fransèisa ëd Napoleon Bon-a-part, dël 1814 ij doi pais a torno ant ël Regn ëd Sardëgna. Lu a l'é aministrà sota a la Division (peui Provinsa) ëd Lissandria, a la Provinsa (peui Sircondari) ëd Lissandria e al Mandament ëd San Salvator; Cucri a l'é aministrà sota a la Division (peui Provinsa) ëd Lissandria, a la Provinsa (peui Sircondari) ëd Casal e al Mandament ëd Vignà.

Aministrassion 
Ël sìndich a l'é Franco Alessio (dal 27/05/2019).

Sità gemelà 
Lu e Cucri a l'é gemelà con:
  Valdemarsvik, Svessia

Anliure esterne 
Sit istitussional

Arferiment